Vi fik en dejlig modtagelse af Miguel og hans kone, sent om aftenen da vores fly var to timer forsinket. Selvom deres engelsktalende søn ikke var til stede lykkes det alligevel at kommunikere fint. Et par dage senere kom Miguel tilbage med sin søn, så de kunne sikre sig at alt var ok. Huset er ideelt til et par børnefamilier. Vi var tre voksne og tre børn afsted. Indretningen er fin, men udearealerne er helt perfekte. Det var muligt altid at spise i skygge. Der var godt udsyn til poolen, der dog kunne lukkes helt af i tilfælde af små børn. Der er hængekøjer i skyggen af oliventræerne og masser af solsenge, der kunne placeres i haven efter behov. Virkelig et dejligt sted at dase. Lige ovre på den modsatte side af vejen lå en cafe/ restaurant med tilhørende butik med Mallorcanske specialiteter. Her indtog vi utrolig mange is og meget kaffe i løbet af ugen. Cafeen holder ikke siesta.
I selve Caimari by findes både en meget lokal cafe, hvor vi spiste morgenmad og lige ved siden af lå den lokale købmand, hvor vi kunne klare alle vores daglige indkøb.
Da vi havde lejet bil, kørte vi flere dage til stranden. Det tog en halv time til Alcudia-bugten, hvor vandet var turkisblåt og lavt. Spistestedet Mandilego ved Can Picafort, kan varmt anbefales.
Det eneste dårlige der er at sige er, at huset bliver varmet op i løbet af dagen og var derfor utrolig varmt om natten. I weekenden blev vejen der gik lige udenfor huset, brugt til en form for ræs med motorcykler. Dette gjorde det umuligt at sove med åbne vinduer, dog var dette ikke et problem i hverdagene. Der var to mobile faner til rådighed i huset men da de otte sovepladser er fordelt på fire værelser slår de to faner ikke helt til.
Alt i alt et sted vi klart vil anbefale til andre, både børnefamilier og venner på tur sammen, på trods af weekendlarmen og varmen.
En virkelig dejlig oase, hvor man kan slappe helt af i de rare omgivelser.